CELEX: 32019D1594
Language: mt
Date: 2019-09-24 00:00:00
Title: Deċiżjoni ta' Implimentazzjoni tal-Kunsill (UE) 2019/1594 tal-24 ta' Settembru 2019 li temenda d-Deċiżjoni ta' Implimentazzjoni 2013/805/UE li tawtorizza lir-Repubblika tal-Polonja biex tintroduċi miżuri li jidderogaw mill-punt (a) tal-Artikolu 26(1) u l-Artikolu 168 tad-Direttiva 2006/112/KE dwar is-sistema komuni ta' taxxa fuq il-valur miżjud

27.9.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 248/71
               
            
         DEĊIŻJONI TA' IMPLIMENTAZZJONI TAL-KUNSILL (UE) 2019/1594
         tal-24 ta' Settembru 2019
         li temenda d-Deċiżjoni ta' Implimentazzjoni 2013/805/UE li tawtorizza lir-Repubblika tal-Polonja biex tintroduċi miżuri li jidderogaw mill-punt (a) tal-Artikolu 26(1) u l-Artikolu 168 tad-Direttiva 2006/112/KE dwar is-sistema komuni ta' taxxa fuq il-valur miżjud
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra d-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (1), u b'mod partikolari l-Artikolu 395(1) tagħha,
         Wara li kkunsidra l-proposta mill-Kummissjoni Ewropea,
         Billi:
         
                     (1)
                  
                  
                     L-Artikolu 168 tad-Direttiva 2006/112/KE jistabbilixxi d-dritt ta' persuni taxxabbli għat-tnaqqis tat-taxxa fuq il-valur miżjud (VAT) imposta fuq il-provvisti lilhom ta' merkanzija u ta' servizzi li jintużaw għall-finijiet tat-tranżazzjonijiet taxxabbli tagħha. Bis-saħħa tal-Artikolu 26(1)(a) ta' dik id-Direttiva, l-użu ta' assi tan-negozju għall-użu privat ta' persuni taxxabbli jew tal-persunal tagħhom jew, b'mod aktar ġenerali, għal skopijiet oħra li ma jkunux dawk tan-negozju tagħhom għandhom jiġu ttrattati bħala provvista ta' servizzi.
                  
               
                     (2)
                  
                  
                     Bid-Deċiżjoni ta' Implimentazzjoni tal-Kunsill 2013/805/UE (2), il-Polonja kienet awtorizzata, sal-31 ta' Diċembru 2016, li tillimita għal 50 % id-dritt għat-tnaqqis tal-VAT fuq ix-xiri, l-akkwist intra-Komunitarju, l-importazzjoni, il-kiri jew il-lokazzjoni ta' ċerti vetturi tat-triq motorizzati, u fuq in-nefqa relatata ma' dawk il-vetturi, fejn tali vetturi ma jiġux użati kompletament għal skopijiet tan-negozju, u li teħles lill-persuni taxxabbli milli jkollhom jittrattaw l-użu mhux tan-negozju ta' tali vetturi bħala provvista ta' servizzi skont l-Artikolu 26(1)(a) tad-Direttiva 2006/112/KE (“il-miżuri ta' deroga”).
                  
               
                     (3)
                  
                  
                     Permezz tad-Deċiżjoni ta' Implimentazzjoni tal-Kunsill (UE) 2016/1837 (3), il-miżuri ta' deroga ġew estiżi sal-31 ta' Diċembru 2019.
                  
               
                     (4)
                  
                  
                     Permezz tal-ittra rreġistrata mal-Kummissjoni fl-14 ta' Jannar 2019, il-Polonja talbet awtorizzazzjoni biex tkompli tapplika l-miżuri ta' deroga għal perjodu ulterjuri sal-31 ta' Diċembru 2022.
                  
               
                     (5)
                  
                  
                     F'konformità mat-tieni subparagrafu tal-Artikolu 395(2) tad-Direttiva 2006/112/KE, permezz ta' ittri bid-data tal-15 ta' April 2019, il-Kummissjoni infurmat lill-Istati Membri l-oħra bit-talba tal-Polonja. Permezz tal-ittra bid-data tas-16 ta' April 2019, il-Kummissjoni nnotifikat lill-Polonja li kellha l-informazzjoni kollha meħtieġa sabiex tqis it-talba.
                  
               
                     (6)
                  
                  
                     It-talba tal-Polonja kienet akkumpanjata minn rapport dwar l-applikazzjoni tad-Deċiżjoni ta' Implimentazzjoni 2013/805/UE, inkluż rieżami tal-limitu tal-perċentwal applikat fuq id-dritt għat-tnaqqis tal-VAT. Abbażi tal-informazzjoni attwalment disponibbli, il-Polonja tikkunsidra li rata ta' 50 % għadha ġġustifikata. Hija tikkunsidra wkoll li d-deroga mir-rekwiżit fl-Artikolu 26(1)(a) tad-Direttiva 2006/112/KE għadha meħtieġa biex tiġi evitata t-tassazzjoni doppja. Dawk il-miżuri ta' deroga huma ġġustifikati mill-ħtieġa li tiġi ssimplifikata l-proċedura għall-ġbir tal-VAT u li tiġi evitata l-evażjoni tat-taxxa li tirriżulta minn kontabbiltà skorretta u minn dikjarazzjonijiet foloz tat-taxxa.
                  
               
                     (7)
                  
                  
                     Jenħtieġ li l-estensjoni tal-miżuri ta' deroga tkun limitata għaż-żmien meħtieġ biex tiġi evalwata l-effettività ta' dawk il-miżuri ta' deroga u l-adegwatezza tal-limitu tal-perċentwal. Għalhekk, jenħtieġ li l-Polonja tkun awtorizzata tkompli tapplika l-miżuri ta' deroga sal-31 ta' Diċembru 2022.
                  
               
                     (8)
                  
                  
                     Jenħtieġ li tiġi stabbilita skadenza biex tintalab awtorizzazzjoni għal estensjoni ulterjuri tal-miżuri ta' deroga wara l-2022. Jenħtieġ ukoll li l-Polonja tkun obbligata tissottometti rapport li jakkumpanja tali talba, inkluż rieżami tal-limitu tal-perċentwal applikat fuq id-dritt għat-tnaqqis tal-VAT.
                  
               
                     (9)
                  
                  
                     L-estensjoni tal-miżuri ta' deroga jkollha biss effett negliġibbli fuq l-ammont globali ta' taxxa miġbura fl-istadju tal-konsum finali u ma jkollhiex impatt negattiv fuq ir-riżorsi proprji tal-Unjoni li jinġabru mill-VAT.
                  
               
                     (10)
                  
                  
                     Għalhekk jenħtieġ li d-Deċiżjoni ta' Implimentazzjoni 2013/805/UE tiġi emendata skont dan,
                  
               ADOTTA DIN ID-DEĊIŻJONI:
         
            Artikolu 1
            L-Artikolu 3 tad-Deċiżjoni ta' Implimentazzjoni 2013/805/UE huwa sostitwit b'dan li ġej:
            
               
                  “Artikolu 3
                  Din id-Deċiżjoni għandha tiskadi fil-31 ta' Diċembru 2022.
                  Kwalunkwe talba għall-awtorizzazzjoni tal-estensjoni tal-miżuri ta' deroga awtorizzati b'din id-Deċiżjoni għandha tiġi ppreżentata lill-Kummissjoni sal-1 ta' April 2022. Tali talba għandu jkollha magħha rapport li jinkludi rieżami tal-limitu tal-perċentwal applikata fuq id-dritt għat-tnaqqis tal-VAT abbażi ta' din id-Deċiżjoni.”.
               
            
         
         
            Artikolu 2
            Din id-Deċiżjoni għandha ssir effettiva fid-data tan-notifika tagħha.
         
         
            Artikolu 3
            Din id-Deċiżjoni hija indirizzata lir-Repubblika tal-Polonja.
         
         
            Magħmul fi Brussell, l-24 ta' Settembru 2019.
            
               
                  Għall-Kunsill
               
               
                  Il-President
               
               K. KULMUNI
            
         
         
            (1)  ĠU L 347, 11.12.2006, p. 1.
         
            (2)  Id-Deċiżjoni ta' Implimentazzjoni tal-Kunsill 2013/805/UE tas-17 ta' Diċembru 2013 li tawtorizza lir-Repubblika tal-Polonja biex tintroduċi miżuri ta' deroga mill-punt (a) tal-Artikolu 26(1) u l-Artikolu 168 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 353, 28.12.2013, p. 51).
         
            (3)  Id-Deċiżjoni ta' Implimentazzjoni tal-Kunsill (UE) 2016/1837 tal-11 ta' Ottubru 2016 li tawtorizza lir-Repubblika tal-Polonja biex tintroduċi miżuri ta' deroga mill-punt (a) tal-Artikolu 26(1) u mill-Artikolu 168 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 280, 18.10.2016, p. 28).